
Az alapvető szerződésszegés és gyakorlata a Bécsi Vételi Egyezmény alapján

Dolgozatom célja az 1980-ban létrehozott Az ingó dolgok nemzetközi adásvételi szerződéseire vonatkozó bécsi ENSZ-egyezmény által központi jogintézményként szabályozott alapvető szerződésszegés szabályozásának bemutatása, a Bécsi Vételi Egyezmény szerinti definíció vizsgálata, összehasonlítása az alapvető szerződésszegés más egyezményekben megjelenő szabályozásával, valamint a jogintézményhez kapcsolódó bírói gyakorlat bemutatása.
A Bécsi Vételi Egyezmény a nemzetközi adásvételi szerződésjogra vonatkozó egységesítési folyamat kiemelkedő eredménye. A folyamat és a később tárgyalt egyezmények megismerése céljából, a dolgozatomban első körben az említett egységesítési törekvéseket vázolom fel.
A problémafelvetésben azt vizsgálom, hogy a szerződésszegő fél hogyan tud szabadulni a szerződéses kötelemből, milyen megoldások alkalmazhatók a kártérítés mértékének csökkentésére.
A felvázolt kérdéskör tekintetében három dokumentumban vizsgálom meg a kötelemből való szabadulás biztosítására szolgáló jogintézményeket. A három kiemelt dokumentum az UNIDROIT keretében létrejött Nemzetközi Kereskedelmi Szerződések Alapelvei, az Európai Bizottság javaslata a Common Europen Sales Law elfogadására és a Bécsi Vételi Egyezmény.A dolgozat célja az utóbbi szabályozásának kiemeltebb elemzése. Ennek indoka, hogy a Bécsi Vételi Egyezmény a másik két dokumentumnál időben hamarabb keletkezett, így hatást gyakorolt rájuk. Másrészt a Bécsi Vételi Egyezmény kötelező jelleggel rendelkezik. Harmadrészt már rendelkezik egy 1988 óta folyamatosan bővülő joggyakorlattal, ami iránymutatást jelent azokban a kérdésekben, ahol a jogszabályszöveg alapján joghézagok merülnek fel.
Végül Bécsi Vételi Egyezmény hatását vizsgálom, a nemzeti jogok közül az új magyar Ptk.-ra tett hatást, változást is felmérem. 



